Rózsafüzér Királynéja-templom

A Rózsafüzér Királynéja-templom Budapest XIV. kerületében, a Thököly út 56. szám alatt található neogótikus stílusú, római katolikus templom. Története A Szent Domonkos szerzetesrend 1905-ben nyilvános kápolnát nyitott Budapesten, a Thököly úton, majd ugyanitt felépült 1912–15 között a templom is a Rózsafüzér Királynéja tiszteletére Hofhauser Antal tervei szerint. 1915. október 3-án Csernoch János hercegprímás szentelte fel a templomot mint a Rózsafüzér Királynéja országos szentélyét. A plébánia 1919-ben alakult. 1951-ig domonkos atyák, majd 1989-ig egyházmegyés papok szolgáltak a templomban. 1989 és 2007 között ismét a Domonkos-rendhez, 2007 augusztusa óta pedig újra az Esztergom-Budapesti Főegyházmegyéhez tartozik a templom és a plébánia (Rózsafüzér Királynéja Plébánia néven). A templom egy magasabb és egy alacsonyabb toronnyal rendelkező, félkörös apszissal ellátott, latin kereszt alaprajzú, egyhajós, 4000 ember befogadására képes csarnoktemplom. Hossza 47 m, szélessége 30 m, magassága 22 m, tornya a kereszttel együtt 80 m magas. A főoltárt Möller István tervezte carrarai márványból, amelyen a Rózsafüzér Királynéja látható a kis Jézussal, balra Szent Domonkos, amint átveszi a szentolvasót, jobbra Sziénai Szent Katalin, lejjebb külön fülkében Szent V. Piusz pápa és Nagy Szent Albert püspök és egyháztanító szobra áll. A két kis mellékoltáron álló Jézus Szíve és Szent József szobor Ligeti Lajos műve. A kereszthajó oltárait az Árpád-házi Szent Margit- és Szent Domonkos-oltárokat Petrovácz Gyula tervezte. Fölöttük Kontuly Béla 1940-es években készült szekkói láthatók: a szent királyleány és a rendalapító életéből vett jeleneteket ábrázolnak. A színes üvegablakok a kor nagy üvegfestői, Róth Miksa, Palka József, Zsellér Imre és Waltherr Gida műhelyeiben készültek 1922 és 1940 között. A szentély és az urnatemető jelenlegi ablakait Kontuly Béláné Fuchs Hajnalka készítette a 40-es-50-es évek fordulóján. A szentélyben a hét szentség, a hajóban ó- és újszövetségi jelenetek, a freskókba foglalt ablakokon pedig Szent Margit és Szent Domonkos életéből vett jelenetek láthatók. Az orgonakarzat alatt álló Pietà-t Antal Károly, Páduai Szent Antal szobrát Krausz I. készítette. A bejárat melletti hatalmas feszület a „tiroli kereszt”, Andreas Crepaz munkája, amelyet tiroliak hoztak 1930-ban Budapestre a Szent Imre év alkalmából, és az ünnepségek után templomunknak adományozták. Ez a kereszt ékesítette II. János Pál pápa 1991-ben, a Hősök terén tartott szentmiséjének oltárát. 1951-ig domonkos-rendi szerzetespapok, 1951 és 1989 között egyházmegyés (nem szerzetes) papok szolgáltak a templomban. 1989 és 2007 között ismét a domonkosrendiek, majd 2007-től másodszor is egyházmegyés papok szolgálnak benne. Templomfelújítás 1997-ben egy nagy tűzeset következtében teljesen kiégett az orgona és környéke, valamint jelentős károkat szenvedett a templom, melyet ezt követően életveszélyessé nyilvánítottak, és használaton kívül helyeztek. A templom 2007-ben került az Esztergom-Budapesti Főegyházmegyéhez, amelynek jelentős anyagi támogatásával, illetve állami pályázatokból 2008 tavaszán megkezdődhetett a templom belső felújítása. A munkálatok során megerősítették a meggyengült mennyezetet, kicserélték az elektromos vezetékeket, majd a kőműves munka után újrafestették színes, ill. díszítő festéssel a falakat. Az orgona újjáépítése is - mely évekkel korábban kezdődött az erre a célra létrehozott alapítvány segítségével – a befejezéséhez közeledik. A műemléki védelem alatt álló értékes ólomüveg ablakok felújítása 2012-ben megkezdődött. Az ablakok restaurálását Tóth Erzsébet üvegfestő mester végezte, az újonnan született, 2014-ben felszentelt rózsaablak színesüvege is az ő műve. Képtár Források https://web.archive.org/web/20190126164356/http://www.rozsafuzerkiralyneja.hu/index.php/templomunk-toertenete https://www.esztergomi-ersekseg.hu/plebaniak/rozsafuzer-kiralyneja-plebania-budapest https://www.esztergomi-ersekseg.hu/uploads/nevtar/2367/fajlok/thokoly-uti-rozsafuzer-kiralyneja-pl..pdf